Mistä on kyse? OECD:n kansainvälinen liikennefoorumi ITF vertaili eri maiden kokemuksia henkilöliikenteestä erityisesti harvaan asutuilla alueilla.

Tarkasteltavina olivat Suomi, Norja, Britannia, Ranska ja Japani.

Tutkimus tehtiin liikenne- ja viestintäministeriön aloitteesta, ja se julkaistaan kokonaisuudessaan toukokuun aikana.

Taksien määräkiintiöille ei kansainvälisten kokemusten mukaan ole perusteita, kertoo OECD:n kansainvälisen liikennefoorumin ITF:n uusi tutkimus (siirryt toiseen palveluun).

Tutkimuksen mukaan taksien määräkiintiöt rajoittavat kilpailua tarpeettomasti. Määräkiintiöistä luopuminen on laskenut hintoja ja lyhentänyt odotusaikoja sekä mahdollistanut uusien, innovatiivisten palvelujen kehittymisen.

Taksien määrän sääntelystä voitaisiin siirtyä taksien laadun sääntelyyn, ja myös hintasääntely saattaa olla tarpeen, ITF suosittaa.

Tutkimuksen mukaan älylaitteet kuten älypuhelimet ja tabletit luovat henkilöliikenteeseen uusia tarpeita ja palveluita, mutta lainsäädäntö ei ole pysynyt kehityksen mukana. Lakimuutoksissa pitää kuitenkin ottaa huomioon yksityisyys- ja turvallisuusnäkökohdat, ITF muistuttaa.

Kutsuohjattu liikenne ratkaisuksi haja-asutusalueille

Haja-asutusalueiden liikenteessä kamppaillaan eri maissa samanlaisten ongelmien kanssa: asiakkaita on vähän, etäisyydet pitkiä ja kustannukset kohoavat.

Tutkimuksen mukaan kutsuohjattu liikenne on keskeinen keino palvelujen järjestämiseksi haja-asutusalueilla, mutta myös perinteisellä joukkoliikenteellä uskotaan olevan tulevaisuudessa merkittävä rooli.

Julkisesti rahoitetut liikennepalvelut tulisi koordinoida nykyistä tehokkaammin ja erityiskuljetuksia voisi avata muille matkustajille, ITF katsoo. Myös henkilö- ja tavarakuljetusten yhdistämisestä voisi tutkimuksen mukaan saada tehokkuushyötyjä.